ગિજુભાઈના શિક્ષણ ચિંતનમાં બાળક કેન્દ્રમાં છે. બાળકના સ્વતંત્ર વ્યક્તિત્વનો એમણે સ્વીકાર કર્યો છે. બાળકના ગમા-અણગમાનાં કારણો હોય છે. શિક્ષકે આ કારણો શોધી કાઢવાનાં છે. પ્રત્યેક બાળકને પોતાની વિશેષ શક્તિઓ અને લાગણીઓ હોય છે. બાળકની દરેક પ્રવૃત્તિ તેના ભવિષ્ય માટેનો સંદેશો આપે છે. શિક્ષકે આ સંદેશો ઝીલવાનો હોય છે. બાળક પ્રવૃત્તિમય રહે છે. એ પ્રવૃત્તિનો ઉગમ અંદરથી હોય છે. ઉગમનું મૂળ અંતરાત્માની ભૂખ છે. ભૂખને સંતોષવા તે પ્રવૃત્તિશીલ બને છે અને પ્રવૃત્તિ કરતાં-કરતાં જ શીખે છે. કોઈ બીજો માણસ કોઈને શીખવી નથી શકતો.